वाटसन के तूफान में उड़ा मुंबई इंडियन्स  
रॉयल्स की ओर से वाटसन ने 19 रन देकर तीन विकेट चटकाए जबकि अंकित चव्हाण ने किफायती गेंदबाजी करते हुए चार ओवर में केवल 17 रन दिए।
शेन वाटसन ने गेंदबाजी के बाद बल्ले से भी जौहर दिखाते हुए राजस्थान रॉयल्स को मुंबई इंडियन्स पर 10 विकेट की धमाकेदार जीत दिलाकर आईपीएल चार से जीत के साथ विदाई दिलाई।  वाटसन ने 19 रन पर तीन विकेट चटकाने के बाद सिर्फ 47 गेंद में नौ चौकों और छह छक्कों की मदद से नाबाद 89 रन की पारी खेली। उन्होंने राहुल द्रविड़ (नाबाद 43, 32 गेंद में छह चौके) के साथ मिलकर टीम को 13.1 ओवर में ही 134 रन के लक्ष्य तक पहुंचा दिया।  इससे पहले रोहित शर्मा (58) के संकल्पपूर्ण अर्द्धशतक के बावजूद मुंबई इंडियन्स की टीम पांच विकेट पर 133 रन ही बना सकी।  यह मैच तेंदुलकर और राजस्थान रॉयल्स के कप्तान शेन वार्न के बीच किसी भी प्रतिस्पर्धी मैच में आखिरी जंग भी थी। यह अंतिम घमासान हालांकि फीका रहा जब तेंदुलकर इस पूर्व ऑस्ट्रेलियाई स्पिनर की सात गेंद में सात रन बनाने के बाद अमित सिंह की गेंद पर पवेलियन लौट गए।  आईपीएल चार के प्ले आफ की दौड़ से पहले ही बाहर हो चुकी रॉयल्स की टीम के लिए यह मैच सम्मान का मैच था और उसने इस जीत के साथ लगातार चार हार के क्रम को भी तोड़ दिया। टीम 14 मैचों में छह जीत, सात हार और एक बेनतीजा मैच से 13 रन जुटाकर छठे स्थान पर रही।  दूसरी तरफ लगातार तीसरी शिकस्त के बाद मुंबई की टीम की मुश्किलें बढ़ गई हैं। उसके 13 मैचों में 16 अंक है और टीम चौथे स्थान पर है। अब उसे प्ले ऑफ में पहुंचने के लिए 22 मई को कोलकाता नाइट राइडर्स के खिलाफ अंतिम लीग मैच में हर हाल में जीत दर्ज करनी होगी। शनिवार को डेक्कन चार्जर्स के खिलाफ किंग्स इलेवन पंजाब की हार भी मुंबई को प्ले ऑफ में पहुंचा सकती है। लेकिन ये दोनों ही मामले नहीं होने पर प्ले ऑफ में जाने वाली टीम का फैसला नेट रन गति से हो सकता है।